Jesper Langballe (DF), 2006-11-15:
Venstrefløjen og De Radikale skal bestemt heller ikke have utak fra min side for denne debat.
Det er trods alt ikke hver dag, at ens politiske modstandere direkte opfordrer en til at underholde det høje Ting med ens egne succeshistorier, og der skal ikke være tvivl om, at vi glad og gerne stiller os til rådighed.
Den stærke Herakles i den græske mytologi fik engang den tilsyneladende håbløse opgave at rydde op i kong Augias’ stald, som var ubeskrivelig svinsk, men Herakles løste opgaven ved at lede en flod igennem stalden.
Så drastisk er VOK-flertallet vel ikke gået til værks, men det udlændingepolitiske fallitbo, regeringsflertallet overtog fra SR i 2001, var en Augiasstald; ikke af udlændinge – det vil jeg gerne understrege – men af uansvarlighed og handlingslammelse, pyntet op med fraser om humanitet og international medmenneskelighed.
Det havde skabt kaotiske tilstande med et eksplosivt stigende antal ulykkelige udlændinge på passiv forsørgelse, stigende kriminalitet og frygt og vrede i befolkningen.
I dag tør ingen vist tænke på, hvordan Danmark havde set ud nu, hvis vælgerne ikke havde sat den gamle regering på porten den 20. november 2001.
Det nye flertal, som var gået til valg på oprydningsopgaven, gik imidlertid til sagen med fasthed og konsekvens.
Ikke mindst på familiesammenføringsområdet var en oprydning tiltrængt.
Vi har fået antallet af familiesammenførte at vide, så jeg behøver ikke at gentage det.
Vi har hørt ministeren fortælle om det drastiske fald, der er sket fra 2002 til 2005, og som det seneste indfører vi nu en indvandrerprøve, der introducerer familiesammenførte og fremmede forkyndere til det danske sprog og de danske samfundsforhold, endnu før de kommer til landet.
Det er et vidnesbyrd om, at vi tager det dybt alvorligt, når vi siger, at der ikke bare skal gives gaver til nytilkomne, men at der også skal stilles krav, og hvis der ikke er vilje til at leve op til kravene og yde noget, får det konsekvenser.
På denne baggrund er kommunerne nu op til den 1. januar 2007 i fuld gang med at implementere aftalen »En ny chance til alle«, som skal bringe de mange udlændinge, der i mange år har siddet i passiv forsørgelse, i arbejde.
Allerede nu tegner der sig et billede af, at det bliver et langt, sejt træk, men det skal lykkes.
Vi har moralsk pligt til at drage disse mennesker ind i fællesskabet, når de nu er her i landet, men jeg må sige, at ligesom under hele den dynamiske proces, der er foregået, har Socialdemokraterne også i denne sag faktisk siddet med korslagte arme – jeg havde nær sagt på passiv forsørgelse – trods partiets erkendelse af, at dets gamle regeringskurs var en katastrofekurs.
Forespørgerne mener ikke, at Danmark er et åbent samfund.
Må jeg, som hr. Søren Krarup faktisk allerede har gjort, gøre opmærksom på, at det, der karakteriserer et frit og åbent hjem, er, at ikke alle og enhver kan vade ud og ind, som de vil.
En banegård eller et offentligt herberg er ikke et frit og åbent hjem.
Et frit, åbent og gæstfrit hjem er et hjem, hvor familien kan lukke sin dør og selv bestemme, hvornår den vil gøre det, og derfor er det VOK-flertallet, der har sørget for, at Danmark igen er et frit og åbent land.